માર્ચ 12, 1993ને દિવસે મુંબઈમાં 13 સ્થાનોએ બૉમ્બ વિસ્ફોટ થયા હતા, જેમાં સેંકડો માણસો મરી ગયા હતા, હજારો ઘાયલ થયા હતા, કરોડો રૂપિયાનું નુકસાન થયું હતું. આ સંબંધમાં સંજય દત્ત પાસેથી ગેરકાયદેસર શસ્ત્રો મળી આવ્યાં હતાં એટલે એને હિરાસતમાં લેવામાં આવ્યો હતો. મુંબઈ હાઈકૉર્ટે કામચલાઉ જામીન આપી હતી એ રદ કરતાં ટાડા જજ જે. એન. પટેલે એમના 55 પાનાંના ચુકાદામાં લખ્યું હતું : ... કોઈ કાનૂનની ઉપર નથી અને આરોપીનો એ દાવો કે એના ઉપરનો આ કેસ એ ન્યાયના પ્રશાસન પર એક કલંક છે એમ સૂચવે છે કે એ કાનૂનથી પર છે. આ બીજું કાંઈ નથી પણ ન્યાયની મજાક કરવાનો એક પ્રયત્ન છે, જે અત્યંત શોચનીય છે અને એને અનુમોદન ન આપવું જોઈએ... જજ પટેલે ઑર્ડરમાં આગળ કહ્યું કે જે સૂત્રો પાસેથી સંહયે રાઈફલો અને 25 હેન્ડગ્રેનેડ મેળવ્યાં એ ષડયંત્રનો ભાગ હતાં. સંજયને પૂરેપૂરી ખબર હતી કે દાઉદ ઈબ્રાહીમ અને એના શાગિર્દોએ ત્રાસવાદી જુલ્મો કરવા માટે હથિયારો, ગોળીઓ અને બોમ્બસામગ્રી આ દેશમાં દાણચોરીથી ઘુસાડી હતી... આમાંથી ત્રણ રાઈફલો, ગોળીઓ અને હેન્ડગ્રેનેડો પોતે રાખી લીધાં, આ સામગ્રીનો એક હિસ્સો પોતાના ઘરમાં સંતાડીને એ આ ષડયંત્રનો ભાગ બન્યો. એ લઈ ન ગયા ત્યાં સુધી એણે રાખી... સંજયના ઘરમાંથી દાઉદ ઈબ્રાહીમના ભાઈ અનીસ ઈબ્રાહીમને ટેલિફોનો થયાની સાબિતીઓ છે જેની જજે નોંધ લીધી છે... (હિંદુસ્તાન ટાઈમ્સ: જુલાઈ 5, 1994)